Reese Witherspoon

Rys Viterspūn (, pilnas vardas – Laura Jeanne Reese Witherspoon; g. 1976 m. kovo 22 d. Naujasis Orleanas, JAV) – kino aktorė ir prodiuserė, apdovanota Oskaru, Auksiniu gaubliu ir BAFTA prizais už vaidmenį 2005 m. filme „Ties jausmų riba“.

2010 m. gruodį buvo atidengta jos vardo žvaigždė Holivudo šlovės alėjoje.

Biografija

Šeima ir mokslai 

Rys gimė Naujajame Orleane, Luizianoje, armijos chirurgo Johno Draperio Witherspoono vyresniojo ir iš Tenesio kilusios pediatrės slaugės Mary Elizabeth šeimoje. Vaikystėje jiems teko 3 metus gyventi Vokietijoje, Vysbadene, kur tėvas atliko tarnybą. Grįžusi į JAV šeima apsistojo Nešvilyje.

Būdama 7, Rys buvo atrinkta dalyvauti televizijos laidoje ir tai paskatino ją susidomėti aktoryste. Sulaukusi 11, ji nugalėjo valstijos talentų konkurse. Mokslai jai sekėsi, be to Rys Harpeth Hall mokykloje dar priklausė ir šokėjų palaikymo komandai bei 7 metus treniravosi gimnastiką.

Baigusi mokyklą, ji įstojo į Stanfordo universitetą, kuriame metus studijavo anglų literatūrą, tačiau vėliau nusprendė siekti aktorės karjeros.

Aktorės karjera 
1991 m. Rys gavo vieną pagrindinių vaidmenų juostoje „Žmogus mėnulyje“, kuriame suvaidino 14-metę kaimo mergaitę, įsimylėjusią 17-metį kaimyną. Jos pasirodymas buvo išliaupsintas kritikų ir pelnė jauniems aktoriams skirto apdovanojimo nominaciją. Tais pačiais metais ji nusifilmavo dar vienoje juostoje – „Wildflower“ kartu su Patricia Arquette ir Diane Keaton.

1992 m. ji vaidino sunkiai sergančią mergaitę televizijos filme „Desperate Choices: To Save My Child“, o po metų – jauną žmoną kanalo CBS mini seriale „Return to Lonesome Dove“ bei gavo pagrindinį vaidmenį „Disney“ kompanijos filme „A Far Off Place“.

1996 m. Rys atliko pagrindinius vaidmenis 2 filmuose, kurie sulaukė teigiamų kritikų atsiliepimų: trileryje „Fear“ kartu su Mark Wahlberg ir Alyssa Milano, kuriame vaidino paauglę, persekiojamą buvusio vaikino, o juodojo humoro komedijoje „Freeway“ jos partneriais ekrane buvo Kiefer Sutherland ir Brooke Shields. Cognac Police Film festivalyje pelnytas geriausios aktorės prizas įtvirtino jos kaip kylančios žvaigždės statusą. Be to, tais metais Rys atsisakė vaidinti siaubo filme „Klyksmas“, o vėliau – ir „Miesto legenda“.

Ėmusi susitikinėti su aktoriumi Rajenu Filipu, ji tais metais daugiau nebesifilmavo, tačiau 1998 m. pasirodė net 3 juostose: „Overnight Delivery“, „Pleasantville“ ir „Twilight“. Filmo „Pleasantville“ režisierius Gary Rossas jau tada pareiškė, kad Rys bus didelė kino žvaigždė.

1999 m. ji kartu su Filipu bei Sarah Michelle Gellar vaidino juostoje „Cruel Intensions“ bei nusifilmavo „Marcy Playground“ vaizdo klipe dainai, panaudotai šiame filme. Vėliau sekė jos vaidmuo filme „Election“ su Mathew Broderick, sulaukęs kritikų liaupsių ir Auksinio gaublio nominacijos. Augant Rys populiarumui, ji 2000 m. suvaidino trileryje „Amerikos psichopatas“ bei pasirodė populiariame seriale „Draugai“, suvaidinusi Reičel (aktorė Jennifer Aniston) seserį Džilę.

2001 m. Rys vaidmuo komedijoje „Užsispyrusi blondinė“ buvo dar viena jos karjeros sėkmė, po kurio ji imta vadinti „naująja Meg Ryan“.

Už šį vaidmenį aktorė buvo antrą kartą nominuota Auksiniam gaubliui ir pelnė MTV kino apdovanojimą. 2003 m. pasirodė juostos tęsinys „Užsispyrusi blondinė 2“, tačiau ji ankstesniojo filmo sėkmės nepakartojo, tačiau Rys, gavusi už vaidmenį 15 milijonų JAV dolerių, tapo viena brangiausiai apmokamų aktorių ir išlaikė šį statusą iki 2010 m.

2005 m. ji buvo atrinkta dainininko Johnny Cash antrosios žmonos Džiūn vaidmeniui filme „Ties jausmų riba“, už kurį buvo apdovanota Oskaru. Sekantis jos vaidmuo buvo juostoje „Penelopė“, kurią prodiusavo Rys įkurta kompanija „Type A Films“. 2006 m. filmas turėjo debiutuoti Toronto kino festivalyje, tačiau po kelių atidėjimų ekranuose pasirodė tik 2008 m. vasarą.

Pirmuoju filmu po Oskaro apdovanojimu tapo politinis trileris „Pagrobti ir perduoti“, kuriame taip pat vaidino Meryl Streep, Alan Arkin ir Jake Gyllenhaal. Juosta, kaip ir pačios Rys vaidyba, kritikų buvo sutikta nepalankiai.

2010 m. pasirodė daugiau kaip 100 mln. dolerių kainavęs filmas „How Do You Know“, tapęs vienu didžiausių metų nusivylimu. Situaciją kiek pagerino labiau sėkminga juosta „Water for Elephants“, bet trečiasis tų metų Rys filmas „This Means War“ vėl sulaukė kritikos.

2012 m. filmas „Mud“, kuriame ji vaidino ne pagrindinį vaidmenį, buvo nominuotas Kanų kino festivalio pagrindiniam prizui, tačiau jo nelaimėjo. Šio, kaip ir kito filmo „Devil‘s Knot“ kūrimo metu, Rys laukėsi trečiojo vaiko.

Asmeninis gyvenimas 

Su būsimu vyru, aktoriumi Rajenu Filipu Rys susipažino savo 21-ojo gimtadienio vakarėlyje 1997 m. Po metų jiedu susižadėjo, o 1999 m. birželį susituokė. Kartu jie susilaukė dukters Ava Elizabeth Phillippe (g. 1999 m.) ir sūnaus Deacon Reese Phillippe (g. 2003 m.). 2006 m. spalį buvo oficialiai paskelbta apie sprendimą skirtis, procedūra baigta 2007 m. spalį.

2007 m., kuriant filmą „Pagrobti ir perduoti“, sklandė gandai apie Rys romaną su aktoriumi Jake Gyllenhaal. Įvykus oficialioms skyryboms, jiedu ėmė atviriau kalbėti apie tarpusavio santykius, paparaciai buvo juos užklupę atostogaujančius Romoje, tačiau 2009 m. gruodį pora išsiskyrė.

2010 m. pradžioje Rys ėmė susitikinėti su „Creative Artists Agency“ vadovu Jimu Tothu. 2011 m. kovą jie susituokė Rys rančoje Kalifornijoje, o 2012 m. rugsėjį susilaukė sūnaus Tennessee Jameso Totho.

Karjera

Filmografija

Apdovanojimai

Oskaras

BAFTA

Critics' Choice Movie Awards

Chlotrudis Awards

Empire apdovanojimai

Auksinis gaublys

Independent Spirit Awards

MTV filmų apdovanojimai

People’s Choice Awards

Satelito apdovanojimas

Ekrano aktorių gildijos apdovanojimai

Young Artist Awards

Young Hollywood Awards

Gražiausių moterų rinkimai 
 Žurnalo „People“ „25 Most Intriguing People of 2001“ sąrašas
 Žurnalo „People“ „50 Mot Beautiful People in 2002“ sąrašas
 Žurnalo „People“ „Favorite Female Film Star“ (2004 m.)
 Žurnalo „E!“ „Top 20 Entertainers“ sąrašas (2001 ir 2002 m.)
 Žurnalo „E!“ „Hollywood‘s Hottest Blondes“ – 1 vieta (2003 m.)
 Žurnalo „FHM“ „100 Sexiest Women in the World“ – 40 vieta (2005 m.)
 Žurnalo „FHM“ „100 Sexiest Women in the World“ – 34 vieta (2006 m.)

Šaltiniai

Nuorodos 

 IMDb profilis

JAV aktoriai